2012 m. Kinijos Grand Prix
2012 m. Kinijos Grand Prix – trečios 2012 m. Formulės 1 sezono lenktynės. Jos vyko balandžio 13-15 dienomis Šanchajaus trasoje. Kinijos GP rengiamas nuo 2004 m. sezono. Daugiausiai kartų (2) šiame GP nugalėjo britas Lewis Hamilton, o tarp komandų po tris pergales turi Ferrari ir McLaren. Dvi dienas prieš lenktynes britui Lewis Hamilton buvo pakeista pavarų dėžė, dėl to jis gavo 5 starto pozicijų nuobaudą. Prieš šias lenktynes oficialiai buvo pašalinti įtarimai dėl Mercedes ekipos automobilių naudojamų ortakių sistemos kart su su DRS. Lotus ekipa pateikė oficialų skundą dėl tokios sistemos, o teisėjai dar kartą apžvelgę situaciją paskelbė (kaip ir po Malaizijos GP), kad ši sistema yra legali. Kaip ir 2011 m., šiose lenktynėse buvo naudojama viena DRS zona. Prieš pat lenktynes prancūzas Jean-Éric Vergne atliko pakeitimus savo automobiliui ir dėl to startavo iš techninio aptarnavimo zonos.